༄། ། སྔགས་བླ་མེད་ཀྱི་གདམས་ཟབ་གནད་བསྡུས་རི་ཁྲོད་དབང་ཕྱུག་རྣམས་ལ་གདམས་པ། །  ཨོཾ་སྭསྟི། འགྲོ་བའི་མགོན་པོ་རིན་ཆེན་གྱིས། ། བླ་མེད་ཐེག་ཆེན་གསང་སྔགས་ཀྱི། ། གནད་བསྡུས་གདམས་ངག་ཟབ་མོ་འདི། ། རི་ཁྲོད་དབང་ཕྱུག་རྣམས་ལ་གདམས། ། དེ་ཡང་སྟོན་པ་བཅོམ་ལྡན་གྱིས། ། ཕྱི་རོལ་ཇི་བཞིན་ནང་ཇི་བཞིན། ། ལེགས་པར་གསུངས་པ་འདི་ཡི་དོན། ། རོ་སྙོམས་ཐབས་ལམ་ཟབ་མོ་ཡི། ། རོ་སྙོམས་གཉིས་མེད་ཕྱག་རྒྱ་ཆེ། ། ཐབས་ཀྱི་གདམས་ངག་ཟབ་མོ་འདིས། ། ཤེས་རབ་མཉམ་ཉིད་བོགས་འདོན་བྱེད། ། མཉམ་ཉིད་ཕྱག་རྒྱ་ཆེན་པོ་ཡི། ། ཐབས་མཁས་གནད་རྣམས་གོ་བར་བྱེད། ། དེ་གང་ཞེ་ན། གངས་ཀྱི་ཆུ་ཤིན་ཏུ་བསིལ་བ་དེས་གྲང་རླུང་ཤས་ཆེ་བ་རྣམས་རྐང་ལག་འཁུམས་པ་དང་། ནད་རྣམ་པ་སྣ་ཚོགས་བྱུང་བ་ཡི་ཁྲག་དང་མཁྲིས་པ་ཤས་ཤིན་ཏུ་ཆེ་བ་རྣམས་ལ་གངས་ཀྱི་ཆུ་ཤིན་ཏུ་བསིལ་བས་ཕན་པ་ཡིན། དེ་ཉིད་ལ་སྒོམ་བཟང་ངན་མེད། འབྱུང་བ་བཞི་ལས་གྲུབ་པའི་ལུས། ཕྱི་རོལ་གྱི་ཚ་གྲང་རྣམ་པ་གཉིས་ཀྱི་ཆ་སྙོམ་མ་ཤེས་ན། ཁེ་གྲགས་ཀྱི་སྙིང་རུས་ཀྱིས་གྲི་རྣོན་པོས་རྐེད་པ་བཅད་ན་འཚོ་བ་མི་ནུས་པ་འདྲ། བ་ཚྭའི་ཆུ་འམ་བལ་ཡུལ་ལྟ་བུའི་ཚད་པའི་ཡུལ་དུ་བསྡད་ན་ཚད་པའི་ནད་ཀྱིས་ན་བ་ལ་སོགས་པའི་ཉེས་པ་བྱུང་སྟེ། གངས་ཀྱི་ཆུ་བསིལ་བས་ཕན་ཏེ་དེ་ཡང་སྔ་མ་དང་འདྲ། སྒོམ་བཟང་ངན་མེད། མཚོ་མ་དྲོས་པ་ནི་ཆུ་ཡན་ལག་བརྒྱད་དང་ལྡན་པ་བསིལ་དྲོད་སྙོམ་པ་ནད་ཐམས་ཅད་ལ་ཕན་པ། དེ་བཞིན་གཤེགས་པས་བྱིན་གྱིས་བརླབས་པ་ཡིན་པས་ཏི་སེ་ལ་ནད་བྱུང་ན་མ་ཕམ་གྱིས་ཕན་པ་ཡིན། རི་དང་གནས་ཐ་དད་པ་ཐམས་ཅད་ལ་ཚད་པ་དང་བསིལ་བ་དང་། མཉམ་པ་ཐམས་ཅད་དེ་ལྟར་ཤེས་པར་བྱ། ནད་ཀྱི་འབྱུང་བ་རོ་སྙོམས་འདི། ། ཡི་གེར་བཀོད་ལས་བྱུང་བ་ཡི། ། འགྲོ་བའི་དགེ་བ་མ་ལུས་ཀུན། ། བླ་མེད་བྱང་ཆུབ་མཆོག་ཐོབ་ཤོག། ། ། ༤༥༡༽